Llíria inicia la seua presència en el Fòrum Internacional d'Alcaldes i Turisme de Zhengzhou
28 de maig de 2018

L'alcalde de Llíria, Manolo Civera, va assistir anit a la cerimònia d'obertura del Fòrum Internacional d'Alcaldes i Turisme 2018 que se celebrarà durant esta setmana a la ciutat xinesa de Zhengzhou.

L'Ajuntament edetà ha sigut invitat a participar en esta trobada bianual sobre turisme que organitza l'Administració Nacional de Turisme de Xina, l'Organització Mundial de Turisme i el Govern de la província d'Henan.

El primer edil també ha celebrat sengles reunions protocol•làries amb el viceministre de Cultura i Turisme de la República Popular Xina, Li Jinzao, i el vicealcalde de Pequín, Wang Ning, així com l'alcalde de la ciutat de Jiyuan, Yingjun Shi. A més, ha realitzat entrevistes per a diversos mitjans nacionals xinesos.

El Consistori de Llíria, amb la col•laboració de l'Agència Valenciana del Turisme (AVT), enfoca la seua activitat promocional en les tradicions musicals valencianes i el turisme d'emocions que suposa la seua combinació amb el patrimoni monumental, com a elements diferenciadors d'altres destins.

El concert del Rèquiem de Mozart oferit a l'església de l'Assumpció de Llíria és un exemple d'esta singularitat que els assistents al fòrum han pogut reviure gràcies a la gravació feta per l'AVT.

La relació establida entre Llíria amb la ciutat de Pinggu (Pequín), ha possibilitat la presència edetana en el Fòrum Internacional d'Alcaldes i Turisme 2018, que ha comptat amb la participació de més de 220 ciutats de 35 països dels cinc continents des de la seua primera edició el 2008.